על מנת להקטין את הסיכון לדימום בזמן ניתוח עפעפיים, מומלץ להפסיק תכשירים או תרופות הגורמים לדילול הדם לתקופה של לפחות 10 ימים לפני הניתוח. התרופות השכיחות הן אספירין (מיקרופירין, טבעפירין, קרטיה) תכשירים עם אומגה 3, וכן ויטמינים C ו- E. הפסקת הטיפול תתבצע רק באישור של הרופא המטפל, ואין להפסיק טיפול על דעת המנותח בלבד.
מטופלים בתרופות מסוג קומדין, פלביקס או קלקסן חייבים לקבל הנחיות מפורשות ע"י המנתח והרופא המטפל לגבי המשך הטיפול בתרופות אלו לפני הניתוח ולאחריו.
הפסקת עישון חשובה מאוד לפני ניתוח עפעפיים כיוון שהיא מסייעת בהחלמה מהירה יותר מהניתוח. מומלץ מאוד להפסיק לעשן לפחות למשך מספר שבועות לפני הניתוח.
כהכנה לניתוח עפעפיים יידרשו בדיקות רפואיות שונות: כל המנותחים צריכים להצטייד בספירת דם, כימיה כללית ותפקודי קרישה. מנותחים מעל גיל 40 מתבקשים להביא אקג, ומנותחים מעל גיל 50 העומדים לפני הרדמה כללית מתבקשים לעשות צילום חזה. יש גם להצטייד באישור מרופא מטפל לביצוע הניתוח בהרדמה מקומית או כללית- בהתאם לסוג ההרדמה שנקבע.
בלילה שלפני ניתוח הרמת עפעפיים מומלץ להסיר היטב איפור ולנוח. במידה והניתוח הוא בהרדמה כללית או בהרדמה מקומית עם טשטוש, ומתוכנן לשעות הבוקר, יש להיות בצום מוחלט (אוכל ושתיה) מחצות הלילה. לגבי נטילה בבוקר של תרופות קבועות ללחץ דם, תרופות ללב, תרופות הורמונליות שונות- יש להייועץ במנתח בפגישה לפני הניתוח.
– במידה והניתוח מתוכנן לשעות אחר הצהריים, יש ליטול בבוקר את התרופות הקבועות שצוינו, ומיד לאחר מכן להיות בצום מוחלט (אוכל- 6 שעות, שתיה- 4 שעות) לפני הניתוח.
– במידה ולא מתוכננת הרדמה כללית או ניתוח עם טשטוש, ניתן לאכול ארוחה קלה כשעתיים לפני הניתוח.
בבוקר הניתוח מומלץ להתקלח ולחפוף ראש. יש להמנע לחלוטין מאיפור העיניים או העפעפיים והאזורים הסמוכים.
לניתוח עפעפיים מומלץ להגיע עם מלווה, להמנע מענידת תכשיטים ושעונים ולהצטייד במשקפי שמש. לא לשכוח את המסמכים אותם נתבקשתם להביא לניתוח: בדיקות הדם, אקג, צילום חזה ומכתב מהרופא המטפל. במידה והניתוח משולם דרך חברת הביטוח, יש לוודא כי הוסדר התשלום הנדרש.
יש לזכור כי כל ניתוח עפעפיים מלווה בנפיחות ושטפי דם לאחר הניתוח. זוהי תופעה טבעית לאחר הניתוח, ועוצמתה תלויה בסוג הניתוח, במצבו הכללי של במטופל, ובגורמי סיכון שמחמירים את הנפיחות (עישון, תרופות לדילול הדם, וכו').
על מנת להתגבר מהר יותר על הנפיחות ושטפי הדם האפשריים יש לבצע קומפרסים קרים למשך 24-48 שעות לאחר הניתוח. ניתן להשתמש ברטיות רטובות בשילוב שקיות קטנות עם אפונה קפואה או קרח או משקפי קירור מיוחדים. רצוי לבצע את הקומפרסים במשך שעות היום בלבד (30 דקות קומפרסים, הפסקה של 30 דקות, וחוזר חלילה). בלילה אין צורך לבצע קומפרסים.
יש להקפיד למרוח את המשחה האנטיביוטית באזור התפרים ולטפטף את טיפות העיניים בתדירות שנקבעה ע"י המנתח. יש להמשיך בטיפול זה עד לביקורת אצל המנתח.
בלילות הראשונים לאחר הניתוח מומלץ לישון על הגב (ולא על הבטן), ומומלץ גם להגביה את הראש בעזרת כרית נוספת.
ברוב המקרים לא צפויים להיות כאבים משמעותיים לאחר הניתוח, אך במידה וקיימים כאבים ניתן להעזר בכדור של אופטלגין או אקמול לפי הצורך. במידה והכאבים הם חזקים, הנפיחות מאוד משמעותית או שיש ירידה בראיה- יש ליצור קשר מיידי עם המנתח.
שטפי הדם והנפיחות מגיעים לשיא כעבור יומיים- שלושה, הם בד"כ קלים, יורדים בהדרגה לכיוון הלחיים, ונוטים להספג תוך שבוע עד שבועיים.
כעבור כשבועיים יש להסיר את התפרים. הפעולה היא פשוטה, לא כואבת, ומתבצעת במרפאה. בד"כ תדרשו להמשיך למרוח את המשחה האנטיביוטית למשך מספר שבועות נוספים.
בימים הראשונים לאחר הניתוח מומלץ להמנע ממאמץ גופני קשה. בהמשך ניתן לבצע פעילות גופנית מבוקרת כגון הליכה קלה ולחזור לפעילות רגילה כעבור כשלושה שבועות. ניתן להתקלח ולחפוף ראש לאחר הניתוח, אם כי מומלץ לא להשתמש במים חמים או לשפשף את אזור התפרים. יש למנע משחיה בים או בבריכה למשך 3 שבועות ולהקפיד לצאת החוצה עם משקפי שמש.
יש לזכור כי התוצאה הקוסמטית לאחר ניתוח עפעפיים איננה מיידית. יש להמתין כחודשיים עד אשר כל הרקמות מחלימות והעפעפיים מגיעים לצורתם הסופית והרצויה.
דף הנחיות זה הוא כללי, מטרתו היא לתת סקירה על ההכנות לפני ניתוח הרמת עפעפיים והפעולות הנדרשות לאחריו. אין הוא מהווה תחליף להנחיות הספציפיות הניתנות ע"י פרופ' יגאל ליבוביץ או הרופא המטפל בקופ"ח.